Sport maktablarini malakali trener kadrlar bilan ta’minlash chora-tadbirlari to‘g‘risida

Sport maktablarini malakali trener kadrlar bilan ta’minlash, trenerlik faoliyatini amalga oshiruvchi shaxslarning kasbiy bilimlari va ko‘nikmalarini oshirish uchun qo‘shimcha shart-sharoitlar yaratish maqsadida Vazirlar Mahkamasi qaror qiladi: 
 1. Ma’lumot uchun qabul qilinsinki, Vazirlar Mahkamasining “Sport maktablari faoliyatini hamda sport maktablari trenerlari va mutaxassislari mehnatini moddiy rag‘batlantirish tizimini yanada takomillashtirish to‘g‘risida” 2010-yil 23-sentabrdagi 211-son qarori bilan tasdiqlangan O‘zbekiston Respublikasi Davlat budjetidan moliyalashtiriladigan sport maktablari to‘g‘risidagi nizomga muvofiq sport maktablarining trener-o‘qituvchilar tarkibi oliy yoki o‘rta maxsus, kasb-hunar jismoniy tarbiya ma’lumotiga hamda sport bo‘yicha trenerlar yoki trener-o‘qituvchilar sifatida trenerlik faoliyati bilan shug‘ullanishga malaka oshirganlik haqidagi sertifikatga ega bo‘lgan yoki ta’lim muassasalarining sport faoliyati hamda jismoniy tarbiya va sport sohasidagi ta’lim yo‘nalishini bitirib, tegishli sport turi bo‘yicha trener lavozimida ishlayotganiga uch yildan oshmagan mutaxassislardan butlanadi. 
 2. O‘zbekiston Respublikasi Madaniyat va sport ishlari vazirligi, Xalq ta’limi vazirligi va Oliy va o‘rta maxsus ta’lim vazirligining O‘rta maxsus, kasb-hunar ta’limi markazining 2014/2015-2017/2018 o‘quv yillari davrida sport maktablarida trenerlik faoliyatini amalga oshirayotgan va tegishli jismoniy tarbiya ma’lumotiga ega bo‘lmagan shaxslarni pedagogika va sport kollejlarida jismoniy tarbiya va sport mutaxassisliklari bo‘yicha pulli-kontrakt asosida o‘qitishni tashkil etish to‘g‘risidagi taklifiga rozilik berilsin.
 3. O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi 2014/2015 o‘quv yilidan boshlab sport maktablarida trenerlik faoliyatini amalga oshirayotgan va tegishli jismoniy tarbiya ma’lumotiga ega bo‘lmagan shaxslarni o‘rta maxsus, kasb-hunar ta’lim dasturlariga muvofiq jismoniy tarbiya va sport mutaxassisliklari bo‘yicha pulli-kontrakt asosida o‘qitishni belgilangan tartibda tashkil etsin (o‘qish 1 yil 10 oy (22 oy) davom etadi). 
 4. Oliy yoki o‘rta maxsus, kasb-hunar jismoniy tarbiya ma’lumotiga ega bo‘lmagan va jismoniy tarbiya va sport mutaxassisliklari bo‘yicha kasb-hunar kollejlarida yoki oliy ta’lim muassasalarida o‘qiyotgan shaxslarga trener-yo‘riqchi sifatida trenerlik faoliyati bilan shug‘ullanishga berilgan ruxsatnoma asosida sport maktablarida trenerlar yoki trener-o‘qituvchilar lavozimlarida ishlashga 2018-yil 1-sentabrgacha istisno tariqasida ruxsat berilsin.
 5. O‘zbekiston Respublikasi Xalq ta’limi vazirligi Madaniyat va sport ishlari vazirligi bilan birgalikda 2014-yil 10-oktabrgacha respublika hududlari bo‘yicha jismoniy tarbiya va sport sohasida ikkinchi mutaxassislikka ega bo‘lish xohishini bildirgan shaxslar ro‘yxatini tuzsin va O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markaziga taqdim etsin. 
 6. O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi Xalq ta’limi vazirligi hamda Madaniyat va sport ishlari vazirligi bilan birgalikda:
 bir oy muddatda pedagogika va sport kollejlarida jismoniy tarbiya va sport sohasida ikkinchi mutaxassislik bo‘yicha sport turlari bo‘yicha tabaqalashtirilgan ta’lim jarayonining ilmiy-metodik asoslari, o‘quv-metodik hujjatlari va uni birxillashtirish mexanizmlari, o‘quv rejalari va o‘qitish dasturlari ishlab chiqilishi va belgilangan tartibda tasdiqlanishini;
 jismoniy tarbiya va sport sohasida ikkinchi mutaxassislik bo‘yicha ta’lim olayotganlarga tegishli tarqatma materiallar (dasturlar, o‘quv qo‘llanmalari, ma’ruzalar matnlari va shu kabilar) berilishini, ularni, zaruriyat bo‘lganda, talabalar yashash joylariga joylashtirishni nazarda tutgan holda ularga ta’lim muassasalarining budjetdan tashqari mablag‘lari hisobiga zarur shart-sharoitlar yaratilishini ta’minlasin.
 7. O‘zbekiston Respublikasi Oliy va o‘rta maxsus ta’lim vazirligining O‘rta maxsus, kasb-hunar ta’limi markazi Moliya vazirligi hamda boshqa manfaatdor vazirliklar va idoralar bilan kelishgan holda O‘rta maxsus, kasb-hunar ta’lim muassasalarida pulli-kontrakt asosida o‘qitish uchun to‘lov miqdorlarini belgilasin. 
 9. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.I. Ikramov zimmasiga yuklansin.